b"\n_START_ARTICLE_\nSchwimm- und Sportverein Ulm 1846 Fu\xc3\x9fball\n_START_SECTION_\nHist\xc3\xb2ria\n_START_PARAGRAPH_\nEl club nasqu\xc3\xa9 el 9 de mar\xc3\xa7 de 2009, en separar-se la secci\xc3\xb3 de futbol del club SSV Ulm 1846, esdevenint entitat independent.\n_START_SECTION_\nTSG Ulm 1846\n_START_PARAGRAPH_\nEl club jug\xc3\xa0 les competicions locals, abans d'ingressar a la Gauliga W\xc3\xbcrttemberg el 1939-40, dins de la reorganitzaci\xc3\xb3 del futbol alemany del Tercer Reich del 1933. Despr\xc3\xa9s de la Guerra Mundial jug\xc3\xa0 a la Segona Divisi\xc3\xb3 de l'Oberliga S\xc3\xbcd (II) amb ascensos puntuals a la primera categoria. El 1963, amb la creaci\xc3\xb3 de la Bundesliga, el TSG Ulm 1846 entr\xc3\xa0 a la Regionalliga S\xc3\xbcd (II), on romangu\xc3\xa9 un parell de temporades, abans de baixar a les tercera i quarta categories.\n_START_SECTION_\n1. SSV Ulm\n_START_PARAGRAPH_\nEl 1928 es fund\xc3\xa0 el club 1. Schwimm- und Sportverein Ulm, que despr\xc3\xa9s de dues temporades a la Bezirksliga Bayern, ingress\xc3\xa0 a la Gauliga W\xc3\xbcrttemberg el 1933. Despr\xc3\xa9s de la Guerra jug\xc3\xa0 a tercera i quarta divisi\xc3\xb3. El 1970 s'uniren 1. SSV Ulm i TSG 1846 per formar l'SSV Ulm 1846.\n_START_SECTION_\nSSV Ulm 1846\n_START_PARAGRAPH_\nEn el moment de la fusi\xc3\xb3 els dos clubs originals jugaven a la III Amateurliga W\xc3\xbcrttemberg, romanent-hi durant una d\xc3\xa8cada. El 1980 ascend\xc3\xad a la 2. Bundesliga S\xc3\xbcd, on hi jug\xc3\xa0 sis de les seg\xc3\xbcents deu temporades. Despr\xc3\xa9s d'una nova d\xc3\xa8cada a l'Oberliga Baden-W\xc3\xbcrttemberg i a la Regionalliga S\xc3\xbcd, el club ascend\xc3\xad a la 2. Bundesliga i la temporada seg\xc3\xbcent, despr\xc3\xa9s de finalitzar tercer, ascend\xc3\xad a la m\xc3\xa0xima categoria, la Bundesliga, on hi jug\xc3\xa0 la temporada 1999-2000. En finalitzar la temporada retorn\xc3\xa0 a la Segona Divisi\xc3\xb3 per la temporada 2000-01. Aquesta temporada el club torn\xc3\xa0 a descendir, per\xc3\xb2 per problemes econ\xc3\xb2mics li fou denegada la llic\xc3\xa8ncia a la Regionalliga passant la temporada a la Verbandsliga W\xc3\xbcrttemberg, i a continuaci\xc3\xb3 a la Oberliga Baden-W\xc3\xbcrttemberg (2002-08) i Regionalliga S\xc3\xbcd (2008-11).\n_START_SECTION_\nSSV Ulm 1846 Fu\xc3\x9fball\n_START_PARAGRAPH_\nEl 2009 es cre\xc3\xa0 el SSV Ulm 1846 Fussball com a entitat independent del club SSV Ulm 1846. Aquest any, com a conseq\xc3\xbc\xc3\xa8ncia d'un esc\xc3\xa0ndol d'apostes en el futbol, el club expuls\xc3\xa0 tres jugadors presumptament implicats, Davor Kraljevi\xc4\x87, Marijo Marinovi\xc4\x87 i Dinko Radojevi\xc4\x87. El gener de 2011 el club fou declarat insolvent i descendit a la Oberliga Baden-W\xc3\xbcrttemberg per la temporada 2011-12. El club es proclam\xc3\xa0 campi\xc3\xb3 de la categoria, per damunt del segon classificat VfR Mannheim i ascend\xc3\xad a la Regionalliga S\xc3\xbcdwest."